Mikil spenna var í 16 liða úrslitum bikarkeppni karla í körfubolta í gærkvöldi. Stjarnan marði Tindastól í úrvalsdeildarslag á Sauðárkróki.
Stjarnan hafði góða forystu þegar leikur þeirra gegn Tindastóli var vel rúmlega hálfnaður í gærkvöldi og voru Garðbæingar mest 16 stigum yfir. Heimamenn í Tindastóli svöruðu þó fyrir sig og þeir minnkuðu muninn í eitt stig á lokamínútunni og áttu lokasóknina. Hana náðu þeir þó ekki að nýta sem skildi og því vann Stjarnan eins stigs sigur, 79-78, og tryggði sér sæti í 8-liða úrslitum. Bikarmeistarar Njarðvíkur komust sömuleiðis áfram í gærkvöldi með sigri á Álftanesi, 100-84, og þá vann Grindavík Hött 86-74 og Valur lagði Breiðablik 78-68.
16-liða úrslitum karla lýkur í kvöld með fjórum leikjum og verður viðureign Keflavíkur og KR sýnd beint á RÚV 2 klukkan 19:30.
16-liða úrslitum kvenna lauk í gær og komust Haukar, Njarðvík, ÍR, Stjarnan, Hamar-Þór, Snæfell, Fjölnir og Breiðablik áfram í 8-liða úrslitin.
Annie Mist Þórisdóttir varð önnur á sterku CrossFit móti í Texas í Bandaríkjunum í gærkvöldi. Hún var með forystuna fyrir lokadaginn en á endasprettinum komst heimsmeistari síðustu fimm heimsmeistaramóta, Tia-Clair Toomey frá Ástralíu, upp fyrir Anníe og sigraði. Katrín Tanja Davíðsdóttir og Þuríður Erla Helgadóttir kepptu einnig á mótinu og varð Katrín 15. og Þuríður 17. Í karlaflokki var Björgvin Karl Guðmundsson meðal keppenda og eftir stórgóðan lokadag varð hann fjórði. Heimsmeistarinn Justin Medeiros frá Bandaríkjunum sigraði.
Enska fótboltaliðið Tottenham rak í morgun þjálfara sinn, Portúgalann Nuno Espirito Santo. Hann entist ekki lengi í starfi því hann var aðeins ráðinn þjálfari liðsins í júní síðastliðnum. Eftir góða byrjun á leiktíðinni fór heldur að síga á ógæfuhliðinu hjá Tottenham og tapaði liðið 3-0 gegn Manchester United á laugardag. Það var sjötta tapið í síðustu sjö leikjum og er Tottenham í 8. sæti deildarinnar og nú án þjálfara. Ítalinn Antonio Conte er efstur á blaði forráðamanna félagsins, en hann var það líka í júní þegar Nuno var ráðinn. Þá náðist ekki samkomulag við Conte en bjartsýni ríkir hjá Tottenham um að nú verði hægt að sannfæra hann um að taka við liðinu.